Chit章kah第廿三章19到廿四章22節ê記事，是仝款ê內容，主要lóng是提起有關大衛確實有機會kah能力殺害掃羅，m̄-koh伊並無án-ne做。原因是大衛一再強調：bē-tàng殺害上帝所選立ê君王（參考廿四：6、10、廿六：11、23）。大衛強調一個中心思想：上帝選立ê君王，應該hō͘ in必要ê保護，若無，就是失職（參考廿六：16、24）。
其實，大衛chit種講法mā是teh提醒掃羅，既然伊是上帝所選立ê君王，掃羅就算家己是君王，mā bē-tàng對大衛下手殺害。因為謀刣上帝選立ê君王，等於是teh對抗上帝，chit種行為kan-taⁿ會為家己帶來上帝嚴重ê懲罰—死亡。
Chit章經文主要teh講述大衛m̄-nā無殺害掃羅，反tńg iáu阻止伊ê部下殺害掃羅。
掃羅並m̄是真心地悔悟認為家己確實犯錯。伊心中照常無法度釋懷大衛會取代伊ê家族繼承王位。Chit段經文koh一pái描述當伊接tio̍h情報知影大衛bih起來ê所在ê時，隨時koh派出精兵beh去殺害伊。當大衛kah 隨行者得tio̍h殺害掃羅ê機會ê時，大衛iáu是持守tio̍h chit-ê基本態度：bē-tàng傷害上帝所選立ê王。
第1到5節，ná親像第廿三章所提起ê，西弗人可能因為受tio̍h挪伯遭遇掃羅大屠殺ê影響，當in知影大衛藏匿ê所在，隨時向掃羅通報。Á掃羅聽tio̍h chit-ê消息了後，馬上率領「三千精兵」去搜chhōe，動作非常積極。Á大衛mā得tio̍h情報講掃羅派兵beh來緝拿伊ê時chūn，馬上派出探á去調查實況。這真有意思ê講出一件事：大衛m̄是聽tio̍h後就馬上行動，tú好kah掃羅ê反應相對。伊是先派出探á去調查是m̄是事實，經過證實chiah採取因應ê對策。這表示大衛絕對bē冤枉掃羅，m̄-koh掃羅卻一再冤屈伊ê忠chiâⁿ。伊mā phah聽tio̍h完整ê情報，知影掃羅ê營地，知影掃羅睏tī軍營裡。
第6節，「赫人亞希米勒」，這是聖經中唯一出現ê一pái。「赫人」chit-ê族群一直khiā起tī迦南ê南部，ē-sái講是迦南地siōng凶悍ê族群。大衛ê部隊中mā有「赫人」加入，親像拔示巴ê丈夫就是「赫人烏利亞」（參考撒母耳記下十一：3）。這mā teh表示大衛ê軍隊是非常善戰。亞比篩對大衛表示伊願意跟tòe大衛去掃羅營區，這是非常冒險ê行動，若是無小心被發見，in兩人lóng可能喪命。Á「洗璐雅」，是大衛ê姊妹，伊有三個kiáⁿ—亞比篩、約押、亞撒烏等（參考歷代志上二：16）。Chit三個kiáⁿ lóng是大衛部隊中ê勇kā（參考撒母耳記下二：17—18）。
第7到8節，當大衛kah亞比篩偷偷á進入掃羅ê營房內，發見伊iáu teh睏，he是一個siōng好ê機會ē-tàng真簡單to̍h殺害掃羅。
第9到12節，大衛阻止了beh殺害掃羅ê亞比篩，伊ê態度仝款，就是上帝所選立ê君王絕對bē-tàng殺害。伊深信上帝家己會懲罰違背祂旨意ê掃羅，而且上帝會用各種無仝ê機會，有可能是親像第廿五章36到38節所描述ê 拿八猝死，mā有可能會tī戰場上死去。Chit pái大衛決定the̍h走掃羅隨身ê矛，kah身上ê水罐做證據，ná親像頂pái大衛割落掃羅身上ê袍之一角做證據仝款。大衛kah亞比篩完成chit件偷襲事件後就離開，掃羅kah所有軍營ê人lóng iáu teh沉睡。